用元韻答李郎中
作者：王炎
朝代：宋

paragraphs: 何人喚得滕六應，遺我通宵銀海明。
起來無以助清興，銅瓶煮茗松風鳴。
恍疑拔脚塵寰外，玉田萬頃無疆界。
蒼官青士亦改容，高下瑶林相映带。
騎鯨人在日華東，曉踏天街無軟紅。
雪車冰柱堪著語，何止爭雄郊島中。
翩翩鶴氅凌風際，得句摇毫心自喜。
從渠春笋捧金荷，醉倒氍毹貪睡美。